Keywords

Summary



Keywords

1. Tarbijakaitse – Ebaõiglased tingimused tarbijalepingutes – Direktiiv 93/13 – Eesmärk

(Nõukogu direktiiv 93/13)

2. Tarbijakaitse – Ebaõiglased tingimused tarbijalepingutes – Direktiiv 93/13 – Siseriikliku kohtu kohustus omal algatusel kontrollida, kas talle hindamiseks esitatud lepingus sisalduv tingimus on ebaõiglane – Ulatus

(Nõukogu direktiiv 93/13)

3. Euroopa Liidu õigus – Vahetu õigusmõju – Siseriiklikud menetlusnormid – Kohaldamise tingimused – Võrdväärsuse ja tõhususe põhimõtete järgimine

(Euroopa Liidu põhiõiguste harta, artikkel 47; nõukogu direktiiv 93/13)

4. Euroopa Liidu õigus – Põhimõtted – Õigus tõhusale kohtulikule kaitsele – Ulatus – Õigus mitmeastmelisele kohtumenetlusele – Puudumine

5. Tarbijakaitse – Ebaõiglased tingimused tarbijalepingutes – Direktiiv 93/13 – Hüpoteegiga tagatud nõude täitemenetlus – Õigus tõhusale kohtulikule kaitsele – Ulatus – Õigus mitmeastmelisele kohtumenetlusele – Puudumine

(Nõukogu direktiiv 93/13)

6. Tarbijakaitse – Ebaõiglased tingimused tarbijalepingutes – Direktiiv 93/13 – Hüpoteegiga tagatud nõude täitemenetlus – Üksnes võlgnikul õiguse puudumine kaevata edasi otsus, millega jäeti rahuldamata tema vastuväide täitemenetlusele tema kinnisavara suhtes – Lubamatus – Vastuolu tõhususe põhimõttega ja poolte võrdsuse põhimõttega

(Euroopa Liidu põhiõiguste harta, artikkel 47; nõukogu direktiiv 93/13, artikli 7 lõige 1)

7. Euroopa Liidu õigus – Põhimõtted – Õigus tõhusale kohtulikule kaitsele – Ulatus – Poolte võrdsuse põhimõte ja võistlevuse põhimõte – Hõlmamine

Summary

1. Vt otsuse tekst.

(vt punktid 22 ja 23)

2. Vt otsuse tekst.

(vt punkt 24)

3. Kui sundtäitmise siseriiklikke mehhanisme ei ole ühtlustatud, siis tuleb hüpoteegiga tagatud nõudele täitemenetluse raames lubatud vastuväidete esitamise üksikasjalikud eeskirjad sätestada vastavalt menetlusautonoomia põhimõttele liikmesriikide õiguskorra raames, tingimusel et järgitakse võrdväärsuse põhimõtet ja tõhususe põhimõtet.

(vt punkt 31)

4. Liidu õiguse kohaselt annab tõhusa kohtuliku kaitse põhimõte isikule õiguse kohtusse pöörduda, mitte aga õigust mitmeastmelisele kohtumenetlusele.

(vt punkt 36)

5. Liidu õiguse kohaselt annab tõhusa kohtuliku kaitse põhimõte isikule õiguse kohtusse pöörduda, mitte aga õigust mitmeastmelisele kohtumenetlusele. Järelikult ei ole liidu õigusega vastuolus see, et tarbija kui hüpoteegiga tagatud nõude täitemenetluse võlgnik saab direktiivist 93/13 ebaõiglaste tingimuste kohta tarbijalepingutes tulenevate õiguste kaitseks pöörduda ainult ühte kohtuastmesse.

(vt punkt 36)

6. Direktiivi 93/13 ebaõiglaste tingimuste kohta tarbijalepingutes artikli 7 lõiget 1 koostoimes Euroopa Liidu põhiõiguste harta artikliga 47 tuleb tõlgendada nii, et sellega on vastuolus siseriiklik täitmissüsteem, mis näeb ette, et hüpoteegiga tagatud nõude täitemenetlust ei saa peatada asja sisuliselt arutav kohus, kes võib oma lõppotsuses kõigest mõista välja hüvitise tarbija kantud kahju eest, tingimusel et tarbija kui võlgnik, kelle suhtes on algatatud täitemenetlus, ei saa edasi kaevata otsust, millega jäeti rahuldamata tema vastuväide täitemenetlusele, samas kui müüja või teenuste osutaja, kes on täitmisnõude esitanud võlausaldaja, saab edasi kaevata otsuse, millega lõpetatakse menetlus või jäetakse ebaõiglane tingimus kohaldamata.

Juhul kui tarbija vastuväide tema kinnisavara suhtes kohaldatavale hüpoteegiga tagatud nõude täitemenetlusele jäetakse rahuldamata, seab niisugune süsteem tarbija või isegi tema perekonna ohtu kaotada oma eluase sundmüügi tagajärjel, samas kui täitemenetlust läbi viiv kohus võibolla kõige enam vaid kontrollib põgusalt selliste lepingutingimuste kehtivust, mille alusel müüja või teenuste ostuaja oma nõude esitas. Seda ohtu ei kõrvalda kaitse, mille tarbija kui täitemenetluse võlgnik võib saada paralleelselt täitemenetlusega algatatud sisulise menetluse raames toimuva kohtuliku kontrolli kaudu, sest juhul, kui sellise kontrolliga tuvastatakse ebaõiglase tingimuse olemasolu, ei hüvitata tarbijale kahju olukorra ennistamisega, nagu see oli enne hüpoteegiga koormatud kinnisvara suhtes täitemenetluse algatamist, vaid parimal juhul kõigest kahjuhüvitise väljamõistmisega. Heastamine, mis võidakse tarbijale välja mõista ja mis seisneb üksnes kahju hüvitamises, ei ole aga täielik ja piisav kaitse. See ei ole direktiivi 93/13 artikli 7 lõike 1 tähenduses piisav ja tõhus vahend, et lõpetada ebaõiglaseks hinnatud tingimuse kasutamine.

Täitmisele vastuväite esitamise menetluse käik siseriiklikus kohtus asetab tarbija kui täitemenetluse võlgniku müüjast või teenuste osutajast kui täitmisnõude esitanud võlausaldajast nõrgemale positsioonile seoses selliste õiguste kaitsega, millele tal on direktiivi 93/13 alusel õigus ebaõiglaste tingimuste vaidlustamiseks tugineda, mis seab ohtu direktiivi eesmärgi saavutamise, kuna poolte käsutuses olevate menetluslike vahendite tasakaalustamatus vaid rõhutab lepingupoolte ebavõrdsust.

(vt punktid 43, 45, 46, 50 ja 51 ning resolutsioon)

7. Poolte võrdsuse põhimõte, mis nagu võistlevuse põhimõtegi tuleneb loogiliselt õiglase kohtumenetluse mõistest, tähendab kohustust anda kummalegi poolele mõistlik võimalus oma seisukoha esitamiseks tingimustes, mis ei asetaks ühte neist oma vastasega võrreldes oluliselt ebasoodsamasse olukorda.

(vt punkt 49)